Document ID: 32012R0472

KOMISJONI MÄÄRUS (EL) nr 472/2012,
4. juuni 2012,
millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses kampoli glütseroolestrite (E 445) kasutamisega kõvakattelistele kondiitritoodetele trükkimiseks
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artikli 30 lõiget 5,
ning arvestades järgmist:
(1)
Määruse (EÜ) nr 1333/2008 II lisas on sätestatud toidus kasutada lubatud lisaainete Euroopa Liidu loetelu ja kõnealuste lisaainete kasutamise tingimused.
(2)
Seda loetelu saab muuta Euroopa Parlamendi ja nõukogu 16. detsembri 2008. aasta määruses (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (2)) osutatud menetluse kohaselt.
(3)
Määruse (EÜ) nr 1331/2008 artikli 3 lõike 1 kohaselt võib ühtse menetluse, mille alusel ajakohastatakse liidu loetelu, algatada komisjon või see võib põhineda taotlusel.
(4)
On esitatud taotlus saada luba kampoli glütseroolestrite (E 445) kasutamiseks emulgaatorina kõvakattelistele kondiitritoodetele trükkimiseks ja see taotlus on tehtud kättesaadavaks liikmesriikidele.
(5)
Hetkel kättesaadavad toiduvärvivalmistised, mida kasutatakse kõvakattelistele kondiitritoodetele trükkimiseks, ei võimalda tagada piisava kvaliteediga tekstide, logode ja piltide trükkimist. Uurimis- ja arendustegevuse käigus on tehtud kindlaks, et kampoli glütseroolestrite (E 445) kasutamine emulgaatorina veepõhistes toiduvärvivalmististes parandab koostisainete segunemist ja püsivust, andes tulemuseks homogeensema valmistise, millel on head kinnitus- ja katteomadused. See hõlbustab pidulikeks puhkudeks eraviisiliseks ja/või reklaami otstarbel tarbimiseks mõeldud kõvakattelistele kondiitritoodetele kvaliteetse teksti ja suure resolutsiooniga piltide trükkimist.
(6)
Komisjoni aruandes toidu kaudu toidu lisaainete omastamise kohta (3) on jõutud järeldusele, et kampoli glütseroolestreid (E 445) ei ole vaja lähemalt uurida, kuna toidu ja lisaainete tarbimise konservatiivsete eelduste kohaselt ei ületa nende teoreetiline tarbimine (1. tasand) aktsepteeritavat päevadoosi. Toidu teaduskomitee kehtestas aktsepteeritava päevadoosi 19. juunil 1992. aastal (4). Kõvakattelistele kondiitritoodetele trükkimise uuest kasutamisest tulenev täiendav tarbimine ei avalda märkimisväärset mõju kogutarbimisele. Seega on asjakohane anda luba kasutada kampoli glütseroolestreid (E 445) emulgaatorina kõvakattelistele kondiitritoodetele trükkimiseks.
(7)
Määruse (EÜ) nr 1331/2008 artikli 3 lõike 2 kohaselt peab komisjon küsima Euroopa Toiduohutusameti arvamust, et ajakohastada määruse (EÜ) nr 1333/2008 II lisas esitatud Euroopa Liidu loetelu toidus kasutada lubatud lisaainetest, välja arvatud juhul, kui kõnealune ajakohastamine ei mõjuta inimeste tervist. Kuna luba kasutada kampoli glütseroolestreid (E 445) emulgaatorina kõvakattelistele kondiitritoodetele trükkimiseks kujutab endast eespool nimetatud loetelu ajakohastamist, mis ei mõjuta inimeste tervist, ei ole vaja küsida Euroopa Toiduohutusameti arvamust.
(8)
Komisjoni 11. novembri 2011. aasta määruse (EL) nr 1129/2011 (millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu) (5) üleminekusätete kohaselt kohaldatakse II lisa, kus on esitatud Euroopa Liidu loetelu toidus kasutada lubatud lisaainete kohta ja kõnealuste lisaainete kasutustingimused, alates 1. juunist 2013. Et saada luba kasutada kampoli glütseroolestreid (E 445) trükkimiseks kõvakattelistele kondiitritoodetele enne eespool nimetatud kuupäeva, on vaja määrata kindlaks varasem kuupäev taotluse esitamiseks kõnealuse toidu lisaaine kasutamise kohta.
(9)
Seetõttu tuleks määruse (EÜ) nr 1333/2008 II lisa vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. juuni 2012

Labels: 0
3
17